ไฟแนนซ์ทูเดย์
...ตอนนี้ประเทศไทยกลายเป็นสวรรค์ของโจรไฮเทคไปเรียบร้อยแล้ว ไม่ว่าจะเป็นโจรฟิชชิง ส่งเว็บไซต์ปลอมไปหลอกลูกค้า หรือส่งอีเมลแนบไวรัสโทรจันในรูปของลิงก์ไปเว็บไซต์อื่นๆ ส่งไปให้ฝังในคอมพิวเตอร์ และโจรสกิมมิง ที่ทำสารพัดวิธีดูดข้อมูลบนแถบแม่เหล็กของลูกค้าเอทีเอ็ม และขโมยเงินออกจากบัญชีลูกค้าธนาคารไป
17 เม.ย. 2556

...ตอนนี้ประเทศไทยกลายเป็นสวรรค์ของโจรไฮเทคไปเรียบร้อยแล้ว ไม่ว่าจะเป็นโจรฟิชชิง ส่งเว็บไซต์ปลอมไปหลอกลูกค้า หรือส่งอีเมลแนบไวรัสโทรจันในรูปของลิงก์ไปเว็บไซต์อื่นๆ ส่งไปให้ฝังในคอมพิวเตอร์ และโจรสกิมมิง ที่ทำสารพัดวิธีดูดข้อมูลบนแถบแม่เหล็กของลูกค้าเอทีเอ็ม และขโมยเงินออกจากบัญชีลูกค้าธนาคารไป 
โจรพวกนี้ไม่ใช่คนไทย เป็นแก๊งโจรข้ามชาติ ทำกันเป็นเครือข่ายโยงใยเหมือนแก๊งคอลเซ็นเตอร์ มีคนไทยร่วมด้วย โดยรับจ้างเปิดบัญชีให้โอนเงินที่ขโมยออกไปพัก ก่อนจะโอนไปเข้าบัญชีในต่างประเทศอีกต่อหนึ่ง
แก็งโจรไฮเทคพวกนี้ เดิมมี มาเลเซีย รัสเซีย ตอนนี้มีอีกหลายประเทศในยุโรปตะวันออกเข้ามาอาละวาด ทางธนาคารก็ไล่จับเป็นพัลวัน ความเสียหายที่ธุรกิจธนาคารได้รับแต่ละปีมูลค่าหลายร้อยล้านบาท 
น่าเห็นใจลูกค้าโชคร้ายที่โดนขโมยเงินออกไป แต่ความเสี่ยงนั้นสามารถแก้ไขได้ด้วยความไม่ประมาท ผู้ใช้ก็ต้องปิดช่องทางความเสี่ยงเสีย ด้วยการปฏิบัติตามคำแนะนำของธนาคารอย่างเคร่งครัด ติดตั้งเครื่องป้องกันไวรัส แล้วก็ต้องหมั่นอัพเดต 
หลายธนาคารพยายามให้ความรู้เรื่องการใช้บริการการเงินบนโลกออนไลน์อย่างปลอดภัย ช.ชดา ขอแนะนำให้คุณผู้อ่านหมั่นศึกษาหาความรู้ไว้ป้องกันตัวจากโจรร้ายเหล่านี้ด้วย 
...คร่ำหวอดอยู่ในแวดวงการเงินมานานสำหรับ ทวี ธีระสุนทรวงศ์ ผู้ช่วยกรรมการผู้จัดการ สายงานธุรกิจลูกค้าบุคคลและเครือข่ายบริการของธนาคารกสิกรไทย หันมาสวมบทคนในแวดวงบันเทิงบ้างด้วยการเป็นพิธีกร รายการ “The Expert ปรากฏการณ์ปลุกฝัน” ออกอากาศทุกวันอาทิตย์ เวลา 22.30 น. ทางช่อง 5 ทำงานแบงก์นี้ต้องเก่งหลายอย่างจริงๆ 
...นานๆ ได้หยุดงานที “พี่ตุ๊ก” พิตราภรณ์ บุณยรัตพันธุ์ รองกรรมการผู้จัดการ บริษัท เมืองไทยประกันชีวิต พาครอบครัวไปท่องยุโรป ชาร์จแบตตัวเองให้สดใส หลังจากทำงานแทบไม่มีวันหยุด เพื่อกลับมารับงานหนักอีกครั้ง
...สัปดาห์นี้ ดร.ประสาร ไตรรัตน์วรกุล ผู้ว่าการแบงก์ชาติ และผู้บริหารคงงานเข้าอีกรอบ ก็ค่าเงินบาทมีแนวโน้มจะยังแข็งต่อไป เพราะตัวเลขเศรษฐกิจจีน ราคาทองคำที่ดิ่งเหวลงมา สถานการณ์ต่างประเทศไม่ค่อยจะเป็นใจ จะยังทำให้เงินไหลเข้ามาในเอเชียอย่างต่อเนื่อง 
เรื่องเงินบาทแข็งค่านี้ เป็นเรื่องที่เกิดจากปัจจัยที่ควบคุมไม่ได้ เงินไหลเข้ามาก็มากมายมหาศาล การเข้าไปแทรกแซงตลาดด้วยการไล่ซื้อเงิน สู้ไปก็ตายเปล่าจริงๆ ถ้าแบงก์ชาติสู้จนหมดหน้าตักเหมือนตอนวิกฤตต้มยำกุ้ง สุดท้ายก็โดนด่า เอกชนก็น่าจะเข้าใจสถานการณ์ด้วยว่า ขณะนี้อยู่ในภาวะกลืนไม่เข้าคายไม่ออกจริงๆ